ที่ นร 1003/ว 6

สํานักงาน ก.พ.

ถนนติวานนท์ จังหวัดนนทบุรี 11000

7 มีนาคม 2562

 

เรื่อง     ระบบข้าราชการผู้มีผลสัมฤทธิ์สูง

เรียน     (เวียน กระทรวง กรม และจังหวัด)

อ้างถึง      1. หนังสือสํานักงาน ก.พ. ที่ นร 1003/ว 42 ลงวันที่ 30 กันยายน 2553

                2. หนังสือสํานักงาน ก.พ. ที่ นร 1003/ว 4 ลงวันที่ 11 มีนาคม 2554


อื่นๆ -           ตามหนังสือที่อ้างถึง 1 และ 2 แจ้งมติ ก.พ. กําหนดให้นําระบบข้าราชการผู้มีผลสัมฤทธิ์สูง    ที่ได้ปรับปรุงใหม่มาใช้สําหรับข้าราชการพลเรือนสามัญ เพื่อให้ข้าราชการกลุ่มดังกล่าวได้รับการพัฒนาอย่างเต็มศักยภาพ อันจะส่งผลให้สามารถเติบโตเป็นข้าราชการระดับสูงได้อย่างมีคุณภาพในเวลาที่เหมาะสม ความแจ้งแล้ว นั้น

          บัดนี้ ก.พ. ได้พิจารณาแล้วเห็นว่า เพื่อให้ระบบข้าราชการผู้มีผลสัมฤทธิ์สูงมีความเหมาะสม            และสอดคล้องกับบทบัญญัติมาตรา 258 ข. (3) และ (4) แห่งรัฐธรรมนูญแห่งราชอาณาจักรไทย รวมทั้งเป้าหมายและตัวชี้วัดของแผนปฏิรูปด้านการบริหารราชการแผ่นดิน ก.พ. จึงมีมติให้ปรับปรุงกระบวนการ  สรรหาและคัดเลือกข้าราชการเพื่อเข้าสู่ระบบข้าราชการผู้มีผลสัมฤทธิ์สูง โดยให้ยกเลิกกระบวนการบริหารทรัพยากรบุคคลในระบบข้าราชการผู้มีผลสัมฤทธิ์สูง ในส่วนของการสรรหาและการคัดเลือกดังปรากฏตามสิ่งที่ส่งมาด้วยของหนังสือที่อ้างถึง 1 ข้อ 1 และ ข้อ 2 เป็นดังนี้

          1. การสรรหา

                    1.1 วิธีการสรรหา มี 2 วิธี ดังนี้

                              1) ผู้บังคับบัญชาระดับต้นที่ควบคุมดูแลการปฏิบัติงานเป็นผู้เสนอรายชื่อข้าราชการที่มีคุณสมบัติตรงตามที่กําหนดต่อผู้บังคับบัญชาระดับสํานัก กองหรือส่วนราชการที่เรียกชื่ออย่างอื่น ที่มีฐานะเทียบเท่าสํานักหรือกอง เพื่อให้ความเห็นชอบ

                              2) ข้าราชการผู้มีคุณสมบัติตรงตามที่กําหนดสมัครด้วยตนเอง โดยผู้บังคับบัญชาระดับสํานัก กองหรือส่วนราชการที่เรียกชื่ออย่างอื่นที่มีฐานะเทียบเท่าสํานักหรือกองให้ความเห็น

                    1.2 คุณสมบัติของผู้เข้ารับการคัดเลือก

                              1) เป็นข้าราชการพลเรือนสามัญซึ่งดํารงตําแหน่งประเภทวิชาการ ระดับปฏิบัติการ หรือระดับชํานาญการ

                                        (1) กรณีบรรจุและแต่งตั้งด้วยคุณวุฒิปริญญาตรี หรือคุณวุฒิอย่างอื่นที่เทียบได้ ในระดับเดียวกัน ต้องมีอายุราชการไม่น้อยกว่าสองปี หรือ

                                        (2) กรณีบรรจุและแต่งตั้งด้วยคุณวุฒิปริญญาโทหรือปริญญาเอก หรือคุณวุฒิ   อย่างอื่นที่เทียบได้ในระดับเดียวกัน ต้องมีอายุราชการไม่น้อยกว่าหนึ่งปี หรือ

                                        (3) กรณีได้รับคุณวุฒิปริญญาโท หรือปริญญาเอกที่ตรงตามคุณสมบัติเฉพาะสําหรับตําแหน่งเพิ่มขึ้น ต้องมีอายุราชการตาม (2) 

                              2) ต้องปฏิบัติหน้าที่ราชการในส่วนราชการเจ้าสังกัดอย่างน้อย 1 ปี

                              3) มีผลงานโดดเด่นเป็นที่ประจักษ์ และมีผลการปฏิบัติราชการในรอบปีที่ผ่านมา  โดยในแต่ละรอบอยู่ในระดับดีมากขึ้นไป

                              4) มีความรู้ และทักษะทางภาษาอังกฤษในระดับดีมาก และทางคอมพิวเตอร์ในระดับ ที่ใช้งานได้ดี

                              5) เป็นผู้ที่มีศักยภาพที่เหมาะสมสําหรับการพัฒนา 

                              6) เป็นผู้มีความประพฤติดี ปฏิบัติตนอยู่ในจรรยาและระเบียบวินัย

          ทั้งนี้ อ.ก.พ. กรม คณะกรรมการที่ อ.ก.พ. กรมแต่งตั้ง หรือคณะกรรมการที่หัวหน้า ส่วนราชการแต่งตั้ง แล้วแต่กรณี อาจประกาศกําหนดคุณสมบัติของผู้เข้ารับการคัดเลือกเพิ่มเติมได้ตามความเหมาะสม

          2. การคัดเลือก

                    2.1 ให้ส่วนราชการพิจารณาว่าจะให้ อ.ก.พ. กรม คณะกรรมการที่ อ.ก.พ. กรมแต่งตั้ง หรือคณะกรรมการที่หัวหน้าส่วนราชการแต่งตั้งเป็นผู้ดําเนินการคัดเลือก ในกรณีที่เป็นการคัดเลือก โดยคณะกรรมการที่หัวหน้าส่วนราชการแต่งตั้ง คณะกรรมการดังกล่าวต้องประกอบด้วย หัวหน้าส่วนราชการ  หรือรองหัวหน้าส่วนราชการเป็นประธานคณะกรรมการ และกรรมการต้องแต่งตั้งจากผู้ดํารงตําแหน่ง ประเภทบริหาร หรือตําแหน่งประเภทอํานวยการที่กํากับดูแลงานนโยบายและยุทธศาสตร์ และ/หรือผู้ดํารงตําแหน่งประเภทวิชาการ ระดับเชี่ยวชาญขึ้นไปของส่วนราชการ ทั้งนี้ อาจแต่งตั้งกรรมการอื่นเพิ่มเติม ตามที่เห็นสมควรได้

                    2.2 ให้คณะกรรมการตามข้อ 2.1 ดําเนินการคัดเลือกจากผู้ที่ได้รับการเสนอชื่อหรือ ผู้ที่สมัครด้วยตนเอง โดยจํานวนข้าราชการที่ได้รับการคัดเลือก เมื่อรวมกับจํานวนข้าราชการผู้มีผลสัมฤทธิ์สูงที่มีอยู่แล้ว จะต้องไม่เกินจํานวนตําแหน่งประเภทบริหาร ตําแหน่งประเภทอํานวยการระดับสูง ตําแหน่งประเภทวิชาการ ระดับเชี่ยวชาญและทรงคุณวุฒิของส่วนราชการนั้น ๆ รวมกัน และให้ประกาศผลการคัดเลือกให้ทราบทั่วกัน และให้รายงานผลการคัดเลือกต่อ อ.ก.พ. กรมเพื่อทราบ

                    2.3 ให้ส่วนราชการแจ้งผลการคัดเลือกข้าราชการผู้มีผลสัมฤทธิ์สูงของส่วนราชการ พร้อมรายละเอียดหลักเกณฑ์และวิธีการคัดเลือกให้สํานักงาน ก.พ. รวมทั้งปรับปรุงข้อมูลส่วนบุคคล และสถานภาพการเป็นข้าราชการผู้มีผลสัมฤทธิ์สูงในระบบสารสนเทศทรัพยากรบุคคลของส่วนราชการในเดือนสิงหาคมของทุกปี

                    2.4 ให้ข้าราชการผู้มีผลสัมฤทธิ์สูงมีหน้าที่ในการให้ข้อมูล และรายงานผลงานในระบบสารสนเทศทรัพยากรของกลุ่มกําลังคนคุณภาพ (Talent Inventory Profiles)

          จึงเรียนมาเพื่อโปรดทราบและถือปฏิบัติต่อไป ทั้งนี้ ได้แจ้งให้กรมและจังหวัดทราบด้วยแล้ว 


ผู้มีอํานาจลงนาม - ขอแสดงความนับถือ

 

(นางเมธินี เทพมณี)

เลขาธิการ ก.พ.